C 253/2
RO
Jurnalul Oficial al Uniunii Europene
18.7.2023
AUTORITATEA EUROPEANĂ PENTRU PROTECŢIA DATELOR Rezumatul avizului Autorității Europene pentru Protecția Datelor privind Recomandarea de Decizie a Consiliului de autorizare a deschiderii negocierilor privind disciplinele care vizează comerțul digital cu Republica Coreea și cu Singapore (2023/C 253/02) (Textul integral al avizului poate fi consultat în engleză, franceză și germană pe site-ul AEPD https://edps.europa.eu)
La 14 aprilie 2023, Comisia Europeană a emis o Recomandare de Decizie a Consiliului de autorizare a deschiderii negocierilor privind disciplinele care vizează comerțul digital cu Republica Coreea și cu Singapore.
Obiectivul acestei recomandări este de a autoriza Comisia să deschidă negocieri cu Republica Coreea și cu Singapore în vederea stabilirii unor discipline obligatorii privind comerțul cu bunuri și servicii facilitat prin mijloace electronice.
Aceste negocieri pot viza fluxurile transfrontaliere de date cu încredere, cerințele de localizare a datelor și protecția datelor cu caracter personal.
AEPD reamintește că, întrucât protecția datelor cu caracter personal este un drept fundamental în Uniune, aceasta nu poate face obiectul negocierilor în contextul acordurilor comerciale ale UE.
Dialogurile în materie de protecție a datelor și negocierile comerciale cu țările terțe se pot completa reciproc, dar trebuie să urmeze direcții separate.
Fluxurile de date cu caracter personal între UE și țările terțe ar trebui facilitate prin utilizarea mecanismelor prevăzute de legislația UE privind protecția datelor.
AEPD reamintește că, în 2018, Comisia a aprobat dispoziții orizontale privind fluxurile transfrontaliere de date și protecția datelor cu caracter personal în cadrul negocierilor comerciale.
AEPD consideră că aceste dispoziții asigură un compromis echilibrat între interesele publice și cele private, deoarece permit UE să abordeze practicile protecționiste din țările terțe în ceea ce privește comerțul digital, garantând în același timp că acordurile comerciale nu pot fi utilizate pentru a contesta nivelul ridicat de protecție garantat de Carta drepturilor fundamentale a UE și de legislația UE privind protecția datelor cu caracter personal.
AEPD înțelege din recomandare că negocierile privind fluxurile de date și protecția datelor ar trebui deschise pentru a conveni dispoziții care să fie coerente cu aceste dispoziții orizontale.
Din motive de claritate, AEPD recomandă să se facă o trimitere expresă la aceste dispoziții orizontale.
În plus, în ceea ce privește, mai exact, Republica Coreea, AEPD observă că această țară a primit deja o constatare a Comisiei privind caracterul adecvat al nivelului de protecție în 2021.
În consecință, transferurile de date cu caracter personal de la un operator sau de la o persoană împuternicită de operator din Spațiul Economic European (SEE) către organizații din Republica Coreea care fac obiectul deciziei privind caracterul adecvat al nivelului de protecție pot avea loc fără a fi necesară obținerea unei autorizații suplimentare.
Prin urmare, AEPD recomandă explicarea mai clară a motivului pentru care, în pofida deciziei privind caracterul adecvat al nivelului de protecție, se consideră că sunt necesare negocieri suplimentare privind fluxurile transfrontaliere de date și protecția datelor în cazul Republicii Coreea.
În plus, AEPD înțelege directivele de negociere și dispozițiile orizontale ca permițând, în cazuri justificate în mod corespunzător, măsuri care ar impune operatorilor sau persoanelor împuternicite de operatori să stocheze date cu caracter personal în UE/SEE.
AEPD reamintește că, împreună cu CEPD, a recomandat recent ca operatorii și persoanele împuternicite de operatori, stabilite în UE/SEE și care prelucrează date electronice cu caracter personal privind sănătatea care intră în domeniul de aplicare al propunerii Comisiei de Regulament referitor la spațiul european al datelor privind sănătatea, să aibă obligația de a stoca aceste date în UE/SEE, fără a aduce atingere posibilității de a transfera date electronice cu caracter personal privind sănătatea în conformitate cu capitolul V din RGPD.
Pentru a evita orice îndoială, AEPD recomandă să se clarifice în mod expres în directivele de negociere că normele negociate nu ar trebui să împiedice UE sau statele membre să adopte, în cazuri justificate în mod corespunzător, măsuri care ar impune operatorilor sau persoanelor împuternicite de operatori să stocheze date cu caracter personal în UE/SEE.